Ir-Regolament tal-Kummissjoni (KE) Nru 1500/2000
tal-10 ta' Lulju 2000
li jimplimenta r-Regolament tal-Kunsill (KE) Nru 2223/96 dwar in-nefqa u d-dħul tal-gvern ġenerali
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2223/96 tal-25 ta' Ġunju 1996 dwar is-Sistema Ewropea ta' kontijiet nazzjonali u reġjonali fil-Komunità (ESA-95 [1], kif l-aħħar emendat bir-Regolament (KE) Nru 448/98 [2] u b'mod partikolari l-Artikoli 2(2) u 3(2) tiegħu,
Billi:
(1) Skond l-Artikolu 104(2) tat-Trattat, il-Kummissjoni għandha tikkontrolla l-iżvilupp tas-sitwazzjoni tal-budget.
(2) Il-għan tal-kontenut u l-format ta' programmi ta' stabbilità u konverġenza huwa li jippermetti ftehim akbar tal-mogħdijiet tal-bilanċ tal-gvern u ta' l-istrateġija ġenerali tal-budget, u għandu jingħata tagħrif kumplimentari dwar il-proporzjon bejn in-nefqa u d-dħul.
(3) Regoli nazzjonali ta' kontijiet, speċjalment kunċetti ESA-95, huma meqjusa bħala strumenti li jiżguraw il-komparabilità u t-trasparenza tad-data bejn l-Istati Membri.
(4) L-Anness A "Sistema Ewropea ta' kontijiet ESA 1995" tar-Regolament ESA-95 ma jirreferix għan-nefqa u d-dħul tal-gvern iżda jipprovdi qafas sabiex jispeċifikhom b'riferenza għall-lista tal-kategoriji fis-ESA-95.
(5) L-introduzzjoni ta' medji relatati man-nefqa u d-dħul tal-gvern ġenerali teħtieġ emendi relatati mal-programm tat-trasmissjoni ta' data fil-kontijiet nazzjonali.
(6) Trasmissjoni addizzjonali, ta' kull sena f'Marzu, tal-medji ewliena (data annwali) tal-gvern ġenerali tipprovdi tagħrif meħtieġ dwar żviluppi fl-iżbilanċ tal-gvern.
(7) Skond l-Artikolu 2(2) kif ukoll l-Artikolu 3(2) tar-Regolament (KE) Nru 2223/96, għandhom jiġu adottati emendi għas-ESA-95 mill-Kummissjoni maħsuba sabiex jikkjarifikaw u jtejbu l-kontenut tiegħu u li jeħtieġu tibdil fid-data mitluba minn għand l-Istati Membri, skond il-proċedura pprovvduta fl-Artikolu 4 tar-Regolament imsemmi.
(8) Il-Kumitat dwar Statistika Monetarja, Finanzjarja u l-Istatistici ta' Bilanċ ta' Pagamenti, stabbilit bid-Deċiżjoni 91/115/KEE [3], ġie kkonsultat.
(9) Il-miżuri pprovvduti f'dan ir-Regolament huma skond l-opinjoni tal-Kumitat tal-Programm Statistiku, stabbilit bid-Deċiżjoni 89/382/KEE, Euratom [4],
ADOTTAT DAN IR-REGOLAMENT:
L-Artikolu 1
L-għan ta' dan r-Regolament preżenti huwa li jipprovdi definizzjoni tan-nefqa u d-dħul ġenerali tal-gvern, li jissuplimenta klassifika ta' transazzjonijiet f' merkanzija u servizzi (P) u ta' transazzjonijiet ta' distribuzzjoni (D) u biex jemenda l-programm tat-trasmissjoni tad-data tal-kontijiet nazzjonali.
L-Artikolu 2
L-Anness A (Sistema Ewropea ta' Kontijiet ESA 1995) u l-Anness B (Programm ta' trasmissjoni ta' data fil-kontijiet nazzjonali) tar-Regolament tal-Kunsill (KE) Nru 2223/96 tal- 25 Ġunju 1996 għandhom jiġu emendati skond l-Anness tar-Regolament preżenti.
L-Artikolu 3
Dan ir-Regolament għandu jidħol fis-seħħ fl-għoxrin jum ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-10 ta' Lulju 2000.